ጣና በለስ ቁጥር አንድ የሥኳር ፋብሪካ ግንባታን ግንቦት ላይ ለማጠናቀቅ እየተሠራ ነው።
ባሕር ዳር፡- ጥር 16/2012ዓ.ም (አብመድ) የግንባታ ቁሳቁስ መዘግየት በታሰበው ጊዜ ለማጠናቀቅ ሥጋት ሆኗል።የጣና በለስ የተቀናጀ የሥኳር ልማት ፕሮጀክት ግንባታው 2003 ዓ.ም ላይ ነበር የተጀመረው፡፡ በብረታ ብረትና ኢንጂነሪንግ ኮርፖሬሽን የተጀመረው ፕሮጀክቱ የግንባታ ጥራት ችግር ከመስተዋሉ ባለፈ መዘግየቱ በመረጋገጡ የተነሳ በ 2010 ዓ.ም እንዲቋረጥ መደረጉ ይታወሳል፡፡ይጠናቀቃሉ ከተባሉበት ጊዜ በእጅጉ ከዘገዩት የሀገሪቱ የሥኳር ፕሮጀክቶች አንዱ ነው የጣና በለስ የተቀናጀ የሥኳር ልማት ፕሮጀክት። ከዚህ ውስጥ ጣና በለስ ቁጥር አንድ የሥኳር ፋብሪካ ግንባታን በአጭር ጊዜ ለማጠናቀቅ በሚል “ካምስ” ለተባለ የቻይና ኩባንያ ውል ተሰጥቷል።በኩባንያው የኘሮጀክቱ ዋና ተጠሪ ዛንግ ሚንግ ያንግ የፋብሪካውን ግንባታ ለማካሄድ በአውሮፖውያኑ 2019 መስከረም ወር ውል እንደተወሰደ ተናግረዋል። በውሉ መሠረት ምእራፍ አንድን በስምንት ወራት፣ ምእራፍ ሁለትን ደግሞ በስድስት ወራት ማጠናቀቅ ይጠበቅበታል። ይህም ማለት የምእራፍ አንድ የጣና በለስ ቁጥር አንድ የሥኳር ፋብሪካ ግንባታ በያዝነው ዓመት ግንቦት ላይ መጠናቀቅ ይጠበቅበታል።